Papersnake/gushiwen huggingface dataset:
汪才任寺簿得刘遗民钓台于泾水之上将作小亭而未暇有诗次其韵
周紫芝（宋代）

眼前时事只纷纷，林下谁来吊逸民。断石至今留故物，赤栏何日照江滨。

飘流岁月人空远，料理风烟意转新。拟借一椽垂短钓，此生真欲继前尘。
满庭芳·云绕花屏
汪莘（宋代）

云绕花屏，天横练带，画堂三月初三。斜风细雨，罗幕护轻寒。无初天香国色，枝枝带、洛浦嵩山。烧红烛，吞星□日，光射九霞冠。仙宫，深几许，黄莺问道，紫莺窥帘。似太真姊妹，半醒微酣。须信生来富贵，何曾在、草舍茅庵。皇州近，扁舟载去，春色冠东南。
满江红 赞谁庵殷管辖
李道纯（元代）

谁是庵儿，阿谁在、庵中撑柱。看饥来吃饭，谁知甘苦。角徵宫商谁解听，青黄皂白谁能睹。向平常、日用应酬人，谁区处。是谁行，是谁举。是谁默，是谁语。这些儿透得，便知宾主。外面形躯谁做造，里头门户谁来去。造无为、毕竟住谁庵，朱陵府。
奉酬鲁望夏日四声四首。平入声
皮日休（唐代）

先生何违时，一室习寂历。松声将飘堂，岳色欲压席。

弹琴奔玄云，劚药折白石。如教题君诗，若得札玉册。
和康提刑过康州
陈怿（宋代）

民居城栅尽非元，唯有江山似昔年。
听讼棠阴遗旧址，按行台旆照晴川。
重来自喜恩威洽，别后常嗟岁月迁。
道侧老人曾卧辙，拜迎相顾倍怡然。
清源寺中戏效晚唐人五言近体二十首 其七
胡应麟（明代）

户牖生虚白，楼台上郁蓝。谈经狮子吼，护法象王参。

桧老斜撑石，松枯半压潭。何因挈天女，绝顶卧茅庵。
入狱第一
文天祥（宋代）

劳生共乾坤，何时有终极。灯影照无睡，今夕复何夕。
玉壶昨起
白玉蟾（宋代）

白云深处学陈抟，一枕清风天地宽。
月色似催人起早，泉声不放客眠安。
甫能蝴蝶登天去，又被杜鹃惊梦残。
开眼半窗红日烂，直疑道士夜烧丹。
灵山阁见二徐友旧题句
赵师秀（宋代）

一面见溪水，三边皆翠微。
晚来虚槛外，秋近白云飞。
重至恰身老，同吟感客非。
灵山自如画，依旧隔斜晖。
句 其二
黄公度（宋代）

依旧家山万里，重新场屋三年。
述怀二首
宗泽（宋代）

忧国心如奔马，勤王毛有奇兵。
一旦立诛祸乱，千载坐视太平。

黄屋肇新巍巍。四方豪杰云来。
片言之悮天也，一见而决时哉。
陪冯使君游六首。迎仙阁
贯休（唐代）

涧香霞影绕楼台，卷箔凭阑耳目开。况从旌旗近鸾凤，

可怜谈笑出尘埃。火云不入长松径，露茗何须白玉杯。

谁道迎仙仙不至，今朝还有谢公来。
题唐宋辅城上小楼二首
张耒（宋代）

近郊小径绝人行，水满菰蒲取次生。
沙岸雨来长集燕，桑田深处忽闻莺。
次韵子夷兄弟十首
张耒（宋代）

昔有独醒士，绝口避醁醽。
折杨得众笑，无地至秦青。
周诗念忠嘉，所贵食野苹。
良时不可再，佳人难合并。
跋李伯时画李元通随虎图三首 其一
葛胜仲（宋代）

华严宝轴挂于菟，笑问翻经有地无。引下福山三十里，不应老马独知涂。
江神子 韦城道中寄李祖武、翟淳老
王安中（宋代）

荷花遮水水漫溪。柳低垂。乱蝉嘶。舍辔何妨，临水照征衣。

一扇香风摇不尽，人念远，意凄迷。

骑鲸仙子已相知。数归期。赋新诗。更想翟公，门外雀罗稀。

陶令此襟尘几许，聊欲向，北窗披。
用清秋鹤发翁韵赋小书招洁堂
马廷鸾（宋代）

老蟾明孤心，凉飚苏病骨。
保此中夜存，微阳有毫发。
次韵子东春雪
周紫芝（宋代）

春光早已到千林，尚有馀寒压晓衾。解作飞花朝蔌蔌，绝胜疏雨晓涔涔。

无田亦有三登意，是瑞何妨一尺深。雪里故人谁过我，西湖岩壑似山阴。
次袁陟十四韵
刘敞（宋代）

羁旅嗟无友，佯狂汉水阴。相逢幸倾盖，送别怅分襟。

之子虽吏隐，高名何陆沈。蛟龙蟠学海，风雨润词林。

寡和尝歌郢，传经雅属参。丈人今谕蜀，干誉尔劳心。

接淅予征远，看云反顾深。旅怀兼去住，秋色怆登临。

信有江山助，宜无雾露侵。相思见逸唱，清绝响寒砧。

击节时孤笑，开樽忆共斟。岁华几向晚，客恨孰能禁。

城阙愁回首，诗人诲嗣音。曾非青玉案，为愧洛生吟。
鬼谷子引古语
佚名（先秦）

女爱不蔽席。
男欢不尽轮。
宋兄安卿墨梅
释居简（宋代）

清婉浑非铁石姿，故家别调合传衣。华风不疗春痕瘦，可是工夫不造微。
送翁巴陵之官
徐玑（宋代）

好去巴陵县，神仙屡此过。
但知存惠爱，自足感弦歌。
官况湘流碧，诗情楚岫多。
梅花送征棹，万里接阳和。
明锦衣卫牙牌
吴茝（清代）

东林下狱钩党死，宫门铁牌卧不起。城狐社鼠肆炎威，海水波澜从此始。

方寸之牌铸错成，匹如挥掷银铛声。客魏荫子赐铁券，岂知有齿终焚身。

牌出东司百有七，比似朱仙下更疾。矫旨不闻诏延尉，但见缇骑纷四出。

当年毒焰凌衣冠，有若处置腰间悬。杨左君子一网尽，厂臣威柄生戈鋋。

吁嗟乎！虎豹狺狺九关闭，天子无愁阶之厉。可怜宫殿已含秋，鹿角银牌荒草坠。

此牌弃置三百年，圭棱历劫磨方圆。微物偶传果何有，土花斑驳犹腥膻。

思宗未造振乾断，诛及无须嗟已晚。史家捉尘说兴亡，风雨孝陵耕玉碗。
望霩衢田家
沈一贯（明代）

海气日蒸天，居人亦自怜。
深春千嶂雨，瘠土一刀田。
官税无高下，农时浃岁年。
干戈今告罢，渐有几家烟。
百字令
王世贞（明代）

柳骄花横，未全受眼底，封姨拘束。不为章台春做主，为有王维新曲。

翡翠帘垂，郁轮袍就，字字敲金玉。樱桃微绽，一声扶醒红绿。

堪羡凤缕瑶筝，鸾镌牙版，羯鼓催相逐。换羽移商才不尽，那怕周郎回瞩。

和雪人稀，奏薰弦断，昨夜东皇恧。罚教尘世，白头长自空谷。
句
应子和（宋代）

两岸夕阳红。
直舍新辟西窗二首
孔武仲（宋代）

几岁榴花蔽曲隈，繁阴初逼坐中来。
西邻小槛如图画，偷入帘帷次第开。
赠城西谢知堂
白玉蟾（宋代）

蓬莱山上神仙翁，道貌挺挺乔如松。
双眸炯炯黑於漆，脸边隐隐如桃红。
有时仰天笑开口，撮起崑崙归右手。
忽然虚空跌落地，不觉满腹藏星斗。
有时惊起老龙号，一口汲尽沧浪波。
打破混沌揣出骨，拈起芥子貯山河。
偃月炉中煮天地，煎炼日魄并月髓。
笑把葫芦禁鬼神，杖头挑起山和水。
栾巴噀饭飞成峰，左慈剪艾化为龙。
夏月梅花冬月电，似此伎俩问吕钟。
撮土为香犹是假，水底麒麟取作酢。
鬼神眼睛突出外，无根树下骑铁马。
工夫到处戏极时，拈弄造化如儿嬉。
大虫舌上翻筋斗，却笑金刚学画眉。
女皇要补西天竅，炼石不得羲皇笑。
秦皇凿山通四溟，汉帝掣之一长笑。
先生手持没底篮，出有入无犹不凡。
携此道术问四海，洞宾今正觅同参。
盏里绵包或聚散，火里游鱼水里雁。
黄鹤楼前大醉时，撑眼撮与钟离看。
水盆搅散五色沙，满地写出龙蛇花。
自将一盏逡巡酒，敢向人前化作茶。
笊篱里面一条路，透入青霄云外去。
十字街头开铺席，翻手覆手成云雨。
如今天下觅无人，似君道术真入神。
踏遍江湖今几春，都来一个云水身。
梦周楚望
张耒（宋代）

春风吹梦到淮南，一夕从容尽笑谈。
睡觉始知经岁别，洛阳新柳已毵毵。
石龙头山
李玉（明代）

天上归来寻旧迹，行边清兴只依然。白云流水回幽涧，碧树啼依破晚烟。

翠落山光方外景，露和花气洞中天。须知此地经行处，屈指重游二十年。
将次施州先寄张十九使君三首 其二
黄叔达（宋代）

收拾从来古锦囊，今知老将敌难当。囊中尚有毛锥子，花底樽前作战场。
颂证道歌·证道歌
释印肃（宋代）

莫谤如来正法轮，我师累劫究方成。
然灯王佛亲传受，后代儿孙万莫轻。
妾薄命
徐积（宋代）

妾家本住吴山侧，曾与吴姬斗颜色。燕脂两脸绿双鬟，有貌有才为第一。

十岁能吟谢女诗，十五为文学班姬。十六七后渐多难，一身困瘁成流离。

尔后孤贫事更多，教妾一身无奈何。其时痴騃被人误，遂入朱门披绮罗。

朱门美人多嫉妒，教妾一身无所措。眉不敢画眼不抬，饮气吞声过朝暮。

受尽苦辛人不知，却待归时不得归。罗衣满身空挹泪，何时却著旧时衣。
题惠崇小景扇二首
吴则礼（宋代）

绿鸭白鹅并戏，桃花不隔苍烟。
鸟去自颦孤影，断魂春水连天。
和人伤春
贺铸（宋代）

入帘轻絮故依人，梦后题诗欲判春。纵使相思解销骨，此情终未作黄尘。
赠友人罢举赴交趾辟命
杜荀鹤（唐代）

罢却名场拟入秦，南行无罪似流人。纵经商岭非驰驿，

须过长沙吊逐臣。舶载海奴镮硾耳，象驼蛮女彩缠身。

如何待取丹霄桂，别赴嘉招作上宾。
钓台怀古
四锡（宋代）

闲读铭词扫绿苔，溪边永日自徘徊。
白云遗迹今亲到，青史训名不可陪。
千古烟霞为己有，一竿风月避谁来。
松巅老鹤应相识，时唳和风下钓台。
和黄彦华帅机六言十首 其五
刘克庄（宋代）

世无识面仙者，或言飞过洞庭。望斗气半空紫，冲秋霄一点青。
华亭百咏 其五十 赵店
许尚（宋代）

日日黄尘路，喧豗涨市声。神灵自安此，不欲变名称。
和子逸夜坐韵
蒋廷锡（清代）

蘋末风生白葛轻，小庭景物又秋声。相看酒户随年减，剩有诗怀入夜清。

荷叶翻时珠露泻，豆花香处乱蛩鸣。桐轩莫谓无多地，一片宽间江海情。
水仙花 其二
商挺（元代）

明月珠衣翡翠裳，冰肌玉骨自清凉。不随王母瑶池去，来侍维摩病几旁。
城西龙祠二首 其一
吕陶（宋代）

市桥官柳翠阴垂，路向西郊驻彩旂。故事每从遐俗尚，清欢又送晚春归。

留连野色迟迟去，珍惜年华苒苒飞。老杜有诗殊有味，风光流转莫相违。
清陂堂
许景衡（宋代）

当年平翠看青嶂，枕上长教捲画帘。今日清陂堂里宿，寒波万顷浸银蟾。

人间好景无如此，物外清游岂易兼。富贵功名非我事，尚容山水乐无厌。
初至京与元美明卿子与分韵 其二
李攀龙（明代）

北风吹折九河冰，五马如龙度李膺。把袂中原来气色，开樽碣李倚凭陵。

明堂大集周方岳，列郡深惭汉股肱。词赋祗今吾党在，将因顾眄一先登。
驯熊叹
许及之（宋代）

兽名曰熊本逸才，啬夫教之驯若孩。开槛当街作险戏，寻橦旋筵能千回。

负戴蹲跠时䀡睒，忽然逸出渠亦敢。啬夫当之作人立，嗟尔勇气终坎壈。

问云初教本无法，祇是豚蹄趁饥乏。说似连营饱食人，努力边头厉戈甲。
孤山观梅
朱南杰（宋代）

费尽年年造化功，精神全在雪霜中。
一枝映带窗前月，消得逋仙作主翁。
自警
范纯仁（宋代）

忆昔为小官，位卑职易营。朋知喜其勤，民口亦见称。

中间忝台谏，已觉言难行。然赖识者恕，尚谓无攲倾。

数年忽遭遇，用大过其能。名虚称不实，任重力难胜。

具瞻不可欺，举动招讥评。士论固不与，自知亦甚明。

禄厚难报答，徒滋骄侈萌。子孙忘艰难，服用饶夸矜。

清白素风减，冗长浮费增。亲旧多责望，厚薄贻怨憎。

贫贱胜富贵，古语信可凭。请病蒙罢免，方幸忧责轻。

俄复统一道，抚民帅边兵。寇狂适偃蹇，民疲未苏醒。

胜负系司命，休戚及群民。细务委将佐，大事禀朝廷。

所禀有违从，委择有不精。差失虽毫釐，致败或丘陵。

殒身何足道，误国玷家声。可不常惕惧，临渊履春冰。

庶几免危溢，书此为心铭。
福安院
陈岩（宋代）

门前黄叶断人行，寂历山房昼亦扃。
疏竹矮窗僧兀坐，炷香薰笔自抄经。
好事近
辛弃疾（宋代）

和泪唱阳关，依旧字娇声稳。回首长安何处，怕行人归晚。

垂杨折尽只啼鸦，把离愁勾引。却笑远山无数，被行云低损。
长风纸平渡
王子俊（宋代）

剪纸铺平江，雁飞晕字双。
秋山青隔岸，谁启读书窗。
鹿鸣在薮
黄淮（明代）

鹿鸣在薮，鱼则川游。我居孔棘，伊谁之尤。鱼集于沼，莺求其友。

我居孔棘，伊谁云偶。我陟我岵，有足伊阻。我陟我屺，有艮其趾。

忧心孔瘉，涕零如雨。孰云父母，而不我私。岂无良朋，能不我遗。

静言思之，怆矣其悲。襭茝为舟，寘彼川流。川流滔滔，载沉载浮。

岁月于迈，曷云其休。湛湛露斯，如膏如饴。何草不茂，何蘖不滋。

瞻仰昊天，悠悠我思。
次韵张敏叔工部题郭殿直远趣轩
释道潜（宋代）

高栋曾轩何用为，此轩虽小景无遗。惜当麦垄堆青日，不见波涛卷雪时。

眼底衣冠多邂逅，胸中贵贱少参差。问君卜筑隋堤上，几见春光上柳丝。
题刘平甫定庵五咏 其四 井泉
朱熹（宋代）

开山昔何人，凿此寒泉井。独夜漱琼瑶，泠然发深省。
赠邹中美
李彭（宋代）

盛汉数邹阳，云孙复擅场。笋舆逢鹿苑，蜡屐绕羊肠。

囊有壶公药，炉多荀令香。麻姑在乡国，期子共徜佯。
马秦山碧云庵联句
黄龟年（宋代）

团团深锁碧烟笼，安隐禅居瑞气中。

万顷沧浪终夜月，更于何处觅天宫。
寄赵仓
许棐（宋代）

麾节交迎出帝城，满朝皆羡板舆荣。一州暂辍春风暖，八郡同瞻霁月明。

吴苑莺花新管领，秦溪桃李旧生成。应怜倦卧寒窗者，煮药炉边听雪声。
徽宗皇帝挽词二首
苏籀（宋代）

朔驾虞巡陟，南沿禹会幽。
诒谋开上圣，多事酌鸿猷。
道妙仙心廓，文昭帝作优。
秋风旧汾水，海岱忽藏舟。
读离骚 其一
梁霭（清代）

陈辞敷衽太忉忉，《天问》翻怜《九辨》劳。千古蛾眉招众嫉，美人心事易《离骚》。
句
卞震（宋代）

风涛秋渡阙，烟雨晚村孤。
秋怀
林逋（宋代）

霏霏烟雨拂西窗，缃帙披残卧缥缸。
林木细分山去削，水波微动鹤丁樁。
凉沈欲睡何妨纵，静壮诗魔未易降。
搔首旧游堪入画，一樯如练下澄江。
题孙颐谷侍御柳阴勘书图遗照
梁同书（清代）

乌府先生返涧阿，豸冠脱却头常科。柳阴一适在思误，风床卷常如星罗。

异哉短视江休复，著纸岩电光飞梭。经疾史恙辨豪发，笔针墨炙穷缺讹。

政如养由射拟的，虮蚤大逾车常轲。兰陵将军遭按剑，地下有口不敢诃。

六书点画校尤细，单行夹注蚕头多。人间善本不易觏，插架手自编排过。

曩者我友玉川子，永日兀兀丹铅磨。与君往复或辨难，一句一义纷缕覼。

抱经仙去久宿草，君亦身世催义娥。独我不学愧视肉，炳烛无几头空皤。

不堪重过勘书处，老柳飒拉吹庭柯。披图坐对三叹息，树犹如此人柰何。
送南顿胡簿
宋祁（宋代）

密雪妍辞盛，垂窗怒翼开。
聊从百里佐，初露七年材。
集隼趋侯府，歌骊酬客罍。
时年无道茀，庇邑迩天台。
霅溪西亭晚望（一作霅溪远望）
张籍（唐代）

霅水碧悠悠，西亭柳岸头。夕阴生远岫，斜照逐回流。

此地动归思，逢人方倦游。吴兴耆旧尽，空见白蘋洲。
智宝院後楼怀胡元茂
陈师道（宋代）

晚渡呼舟疾，寒城著雾深。
昏鸥明鸟道，风叶乱霜林。
久客登临目，中年怀旧心。
犹须一长笛，领览自沾襟。
送刘宋卿还家兼讯顾长卿世卿
徐熥（明代）

平芜漠漠白云閒，忍向尊前送客还。赋别此时过候馆，怀人今夜闭空山。

一年春色啼莺里，千里归心去马间。为问姑苏台上客，几人飞梦到闽关。
白芙蓉
陆龟蒙（唐代）

澹然相对却成劳，月染风裁个个高。

似说玉皇亲谪堕，至今犹著水霜袍。
哲宗皇帝挽词四首
张耒（宋代）

万世兴王业，千年极治辰。
泽丘还北祭，玉检议东巡。
汗竹人间事，因山地下春。
云天不可望，髯断泣遗臣。
严十八郎中在郡日，改制东南楼，因名清辉，
白居易（唐代）

严郎置兹楼，立名曰清辉。未及署花榜，遽征还粉闱。
去来三四年，尘土登者稀。今春新太守，洒扫施帘帏。
院柳烟婀娜，檐花雪霏微。看山倚前户，待月阐东扉。
碧窗戛瑶瑟，朱栏飘舞衣。烧香卷幕坐，风燕双双飞。
君作不得住，我来幸因依。始知天地间，灵境有所归。
华子冈
邹斌（宋代）

风流晋人物，康乐性乐山。
文选数十诗，大半皆林泉。
未知富时士，多少肥遁贤。
投书犯世纲，何如康乐阡。
小隐华子冈，世事成云烟。
高风辋川期，师法甪里传。
倘悟神仙诀，千载如眼前。
浣溪沙
张炎（宋代）

艾蒳香消火未残。便能晴去不多寒。冶游天气却身闲。带雨移花浑懒看，应时插柳日须攀。最堪惆怅是东栏。
三月十七日以檄出行赈贷旬日而复反自州门至老竹自老竹至鹅口复回老竹由乾溪上入浦口汎舟以归得诗十首 其三
赵蕃（宋代）

马騣岭下源初发，鹅口山前渐可舟。一百八盘谁谓险，二十四溪何自游。

深厉浅揭故数数，车烦马殆真悠悠。惜哉当此方倥偬，不然亦足供夷犹。
鹧鸪
郑谷（唐代）

暖戏烟芜锦翼齐，品流应得近山鸡。
雨昏青草湖边过，花落黄陵庙里啼。
游子乍闻征袖湿，佳人才唱翠眉低。
相呼相应湘江阔，苦竹丛深日向西。
颂古四首 犀牛扇
释咸静（宋代）

扇上犀牛从古画，索来既破要元牛。纵教戴子重描出，不是当时那一头。
假寐灵川报恩寺
邹浩（宋代）

故人犹在驿亭边，暂向云房借榻眠。漏泄祖师多少意，松声都到小窗前。
赠别沈四逸人
高适（唐代）

沈侯未可测，其况信浮沉。十载常独坐，几人知此心。

乘舟蹈沧海，买剑投黄金。世务不足烦，有田西山岑。

我来遇知己，遂得开清襟。何意阃阈间，沛然江海深。

疾风扫秋树，濮上多鸣砧。耿耿尊酒前，联雁飞愁音。

平生重离别，感激对孤琴。
秋林读书图为章光远赋 其一
刘永之（明代）

疏雨稍侵竹，轻飔已满林。山窗敞虚寂，席户映深沈。

蟏蛸或陊几，蜗牛时触琴。酌酒□石上，把卷高梧阴。

披览未终帙，繁思浩盈襟。羲农倏已远，叔季递荒淫。

怀哉鲁连子，轻世有遐心。愿保金玉体，遗以瑶华音。

行当拂尘服，就子碧山岑。
李秀才以山斋早起诗见赠因次韵和酬
释智圆（宋代）

搜奇适异兴何全，雅句分明敌惠连。丹桂平窥君有分，红尘闲去我无缘。

陶情岳雪时同望，解睡山茶夜共煎。静语前涂俱有意，谢公红药远公莲。
偈
释善资（宋代）

诸方五日一参，寿宁日日升座。
莫怪重说偈言，过在西来达磨。
上士处处逢渠，后学时时蹉过。
送王棫
王崇拯（宋代）

渭城杨柳已青青，强住行人听渭城。不问使车归路远，且从樽渭满杯倾。

相逢洮塞休兵后，此去秦州照眼明。若立螭头借前箸，且教充国事春耕。
忆秦娥（元夕）
张孝祥（宋代）

元宵节。凤楼相对鳌山结。鳌山结。香尘随步。柳梢微月。

多情又把珠帘揭。游人不放笙歌歇。笙歌歇。晓烟轻散，帝城宫阙。
赠戴三
释函可（明代）

孝子大痴人，不随白马随黄尘。白马有时死，黄尘无日清。

夜寒白鹿栅，朝出采鬼薪。不识大风与大雪，朝朝暮暮海之滨。

胸怀裂尽面颜笑，但愿爷娘温且饱。
咏古四首 其三
汪藻（宋代）

昆山有璞玉，外质而内美。惟其不自衒，故与顽石齿。

和也速于售，再献甘灭趾。在玉庸何伤，惜君两足耳。
浣溪沙·欲问江梅瘦几分
纳兰性德（清代）

欲问江梅瘦几分，只看愁损翠罗裙。麝篝衾冷惜余熏。
可耐暮寒长倚竹，便教春好不开门。枇杷花底校书人。
感遇 其三
邓云霄（明代）

君平既弃世，犹复在市廛。简圭出垢石，淤土生红莲。

观化洞无始，不为买卜钱。大隐正在兹，授老垂空帘。
南游
曹松（唐代）

直到南箕下，方谙涨海头。
君恩过铜柱，戎节限交州。
犀占花阴卧，波冲瘴色流。
远夷非不乐，自是北人愁。
自出东郊插柳 其二
沈守正（明代）

西湖莺燕太猖狂，骂叶穿条镇日忙。寄语明年□海曲，不知何处是吾乡。
回渡富良江二首 其二
潘希曾（明代）

江北江南从此辞，江波潋滟似来时。春风送客无南北，带得莺声过水涯。
西池落泉联句
裴度（唐代）

东阁听泉落，能令野兴多。 ——行式

散时犹带沫，淙处即跳波。 ——裴度

偏洗磷磷石，还惊泛泛鹅。 ——张籍

色清尘不染，光白月相和。 ——白居易

喷雪萦松竹，攒珠溅芰荷。 ——刘禹锡

对吟时合响，触树更摇柯。 ——张籍

照圃红分药，侵阶绿浸莎。 ——白居易

日斜车马散，馀韵逐鸣珂。 ——刘禹锡
夷门雪赠主人（是赠陆长源，陆有答诗）
孟郊（唐代）

夷门贫士空吟雪，夷门豪士皆饮酒。酒声欢闲入雪销，

雪声激切悲枯朽。悲欢不同归去来，万里春风动江柳。
和君俞属疾见诒
韩维（宋代）

密桐新篠昼阴阴，独想禅房燕□□。
□□□□何者病，一尘不立本来心。
生涯易足惟高枕，物累难作是苦吟。
乘兴几时回杖履，后池泉溜有余音。
游碧落洞
陈履（明代）

碧落传闻久，兹来列彦同。草沾游士屐，台挹大王风。

一涧流元始，双崖凿混濛。天然自奇绝，不惜五丁功。
居游行寄费廷玉
仇远（元代）

繁华钱塘郡，佳丽金陵州。
吾生抑何修，两地得居游。
杭也数年别，升也几月留。
钟山草堂灵，林壑殊清幽。
开窗眺龙湾，大江日东流。
凤皇非故台，不见白鹭洲。
冶城冢累累，青溪波悠悠。
长干塔尚在，瓦棺阁已休。
雨花峙岩颠，锦石烂不收。
层楼天下无，结构如龙舟。
六朝王气歇，故籞成荒丘。
至今秦淮上，尚闻商女讴。
山水如此佳，见有此客不。
怀古复思乡，日落川云浮。、
惜无老樊川，酒酣吟杜秋。
温泉二绝 其一
李纲（宋代）

温冷泉源各自流，天教施浴雪峰陬。众生尘垢何时尽，汩汩人间几度秋。
江上早起
苏辙（宋代）

晨兴孤舟上，盥濯夜气清。
整巾未皇坐，双橹轧已鸣。
日出江雾未，江上山従横。
区区茅舍翁，晓出露气腥。
收筒得大鲤，爱惜不忍烹。
持之易斗粟，朝飰厌鱼羹。
萧萧远风起，泛泛野雁惊。
忽过百余里，山水互变更。
逢舟问所如，彼此不知名。
超超江湖间，殊胜地上行。
旦游市井喧，莫宿无人声。
江上诚足乐，无怪陶朱生。
登灵鹫千佛阁为往山野堂绍祖留题
徐元杰（宋代）

彊支疲薾此跻攀，屈指曾游十载间。方丈喜添千佛阁，双眸陟载四围山。

可无可有僧衣钵，随得随供佛面颜。门外雪深知几许，只消透得个重关。
家园花开与陈大师饮茶同赏呈伯寿
文彦博（宋代）

今朝自赏家园花，浓艳繁英粗可誇。外监上坡俱不至，紫园仙客共烹茶。
文丞相松风炉歌
汤贻汾（清代）

我生金石耽成癖，况此忠贞手遗泽。妙非九层非七宝，三片昆铜制奇特。

合如敦彝散瓴甓，小承铛杓大釜鬲。双环日月静旋转，三角蓬壶耸屴崱。

松风古篆题文山，劲笔非同郑苗刻。并州市儿爇马湩，到眼惊看古色碧。

嗜古人希问价廉，典琴适得八省陌。归来棐几感徘徊，出示骚人欣拂拭。

可怜天水金瓯失，余焰无人延火德。死灰一息赖公存，热血忠肝千载赤。

平生故物剩琴砚，五百年来人爱惜。此虽流落尚依然，不共铜驼没荆棘。

昔公作此傥有意，此物从来节不易。象取既济志防患，刚德终期鬼方克。

岂知妇茀竟丧亡，厥象凶占离日昃。铮铮肯共焦头额，义之所在汤火即。

零丁海水酌难堪，板桥樵餐乞不得。剑淅矛炊几生死，齧雪吞毡终铁石。

区区此物同公身，不坏流传至今赫。流传万古人人识，莫更摩挲三叹息。

生难赤手和海羹，死愈黄冠炼丹液。相逢且用忧烦涤，活火清泉手亲炙。

松枝槐叶拾添薪，鹁鸽胡桃不堪忆。飕飕尚作清原风，习习从生玉川液。

念尔从公经几年，幸离土室犹燕北。西台如意桥亭砚，各有声名尔胡默。

为尔悲歌泪似泉，归来好共江南客。
题中峰寺
柳永（宋代）

攀萝蹑石落崔嵬，千万峰中梵室开。
僧向半空为世界，眼看平地起风雷。
猿偷晓果升松去，竹逗清流入槛来。
旬月经游殊不厌，欲归回首更迟回。
菩萨蛮
张孝祥（宋代）

玉龙细点三更月。庭花影下余残雪。寒色到书帏。有人清梦迷。

墙西歌吹好。烛暖香闺小。多病怯杯觞。不禁冬夜长。
梦中江行过乡豪家赋诗二首既觉犹历历能记也
陆游（宋代）

蒲席乘风健，江潮带雨浑。
树余梢缆迹，崖有刺篙痕。
酒酹湘君庙，歌招屈子魂。
客途嗟草草，无处采芳荪。
送曾冲衍自甥馆归省
吴当（元代）

慨我林壑姿，高思凌云烟。清秋到城邑，兼旬得留连。

耆旧颇凋谢，新知多少年。曾君金川彦，胤胄本蝉联。

华姻照高阅，玉树来鸾鹓。自小涉书史，已能缀诗篇。

相值阛阓间，被服华且鲜。间亦能我即，辞气自温妍。

而翁富文学，传家有渊源。十年不相见，使我心悁悁。

奇骨出名驹，风采固超然。尔邑危处士，其人萟且贤。

词高连城价，字重青瑶镌。汝能早入室，累岁相周旋。

吾闻古人学，忠信盖所先。彝伦本日用，昭著无幽玄。

本干既有立，华实自芬蕃。愿言勤孝弟，馀力及艺文。

友道贵责善，我歌匪虚言。
古离别（一作古别离）
权德舆（唐代）

人生天地间，瞥若六辔驰。夭寿既常数，奈何生别离。

迹当中人域，正性日已衰。是非千万境，杳霭情尘滋。

出门事何常，暂别亦难期。冉冉叹流景，悠悠限山陂。

尽此一夕欢，华樽会前墀。鸡鸣东方曙，夙驾临通逵。

欲出强移步，欲留难致辞。两情不得已，念此留何为。

天明去已远，寂默居人归。入门复上堂，怳怳生惊疑。

经履同游处，犹言常相随。览物或临盘，翻怪来何迟。

乃知前日欢，本为今日悲。特此别后心，宁及未见时。

则知交疏分，久久翻易持。报君未别后，别后当自知。
十月十五日奉天殿早朝
董纪（明代）

蓬莱日映柘袍黄，宫扇低回翊御床。乐谱总传天上曲，炉烟不是世间香。

九重德意通蛮貊，一统根基轶汉唐。晚进小臣亲得睹，愧无才力赋长杨。
度双牌峡
程可则（明代）

虔州南上路巑岏，忽到双牌水气昏。帆向夕阳争鸟道，天留孤气峙江门。

沿洄百折滩声急，明灭千峰树影繁。谷口似闻鸡犬唤，人家疑是武陵源。
梅花喜神谱·烂熳二十八枝
宋伯仁（宋代）

赤壁梦醒时，雨洒玄裳湿。
声欲闻于天，故向松梢立。
夏日斋居得潮州诗卷咏叹之馀用卒章之韵以纪其事
朱熹（宋代）

孟夏气淑清，窗户有佳色。卧闻幽箨翻，转觉林景寂。

参差帙委幽，缥缈香横碧。啜菽有馀欢，缨冠非所职。

故人海边郡，妙语寄远翼。咏叹不得闻，超然见胸臆。
亦好园春晚再用前韵
喻良能（宋代）

境净山明别一家，几多垂柳袅平沙。閒中牵梦一池草，空里愁平万点花。

细雨朝朝兼暮暮，淡烟整整复斜斜。绿阴青子真堪画，满意春风磬水涯。
孤松
李景祥（清代）

向阳花木并含滋，蟠郁空留岁暮姿。小草托根欣得所，风霜独受有谁知。
念奴娇
黎廷瑞（宋代）

鲍鱼腥断，楚将军、鞭虎驱龙而起。空费咸阳三月火，铸就金刀起器。垓下兵稀，阴陵道隘，月黑云如垒。楚歌哄发，山川都姓刘矣。
悲泣呼醒虞姬，和伊死别，雪刃飞花髓。霸业休休骓不逝，英气乌江流水。古庙颓垣，斜阳老树，遗恨鸦声里。兴亡休问，高陵秋草空翠。
和郑篁溪不寐韵
唐穆（明代）

坐久临更寂，歌浓伴月明。旅怀频恋目，残籁苦吹声。

灯信花前结，春容酒后生。遥思寰海客，休戚几关情。
偈颂一百一十七首
释绍昙（宋代）

再世唐尧，更生虞舜。
统御金轮，永膺天命。
林泉何以报生成，一缕檀烟万佛名。
太和奉呈吉老县丞
黄庭坚（宋代）

山拥鸠民县，江横决事厅。
土风尊健讼，吏道要繁刑。
觟(左角右虒)今无种，蒲卢教未形。
里多齐瞯氏，材谢宋庖丁。
令尹三年课，斯人万物灵。
吾方师岂弟，僚友助丹青。
咏苏子美庭中千叶菊树子
梅尧臣（宋代）

生与众草生，不与众草荣。
彼皆春争葩，兹独秋吐英。
千叶共一萼，百蔕共一茎。
幽亭耸扶疏，独本非搘撑。
吾友苏子美，有酒对自倾。
香随青陵蝶，色映黄金莺。
昨日遇来过，颇兴陶令情。
岂敢复言诗，君家有子卿。
驾幸聚景晚归有旨，次日歇泊
杨万里（宋代）

身在长安梦故山，故山未去且长安。
落红满地莫教扫，新绿隔墙聊借看。
竹叶劝人行乐事，榴花为我遣春寒。
赐休又得明朝睡，不问三竿与两竿。
山
李峤（唐代）

地镇标神秀，峨峨上翠氛。泉飞一道带，峰出半天云。

古壁丹青色，新花绮绣纹。已开封禅所，希谒圣明君。
胥集贤复旧官
宋庠（宋代）

鸾鹊惊飞诏检开，唐家仙殿育英才。
毫端误墨谗蝇尽，塞上求群故马来。
咄咄书空徒有意，冥冥避弋本无猜。
孤生旧辱知人举，一夕闻风释九回。
马宗玉教授自大名考进士归以诗赠之
赵鼎臣（宋代）

清世谁人怨考槃，喜闻明诏竞弹冠。文章得路呈身易，衡石当前下笔难。

尽拔灵珠沧海暗，独横长剑晓天寒。知君故是抡才手，拟抱焦桐一问看。
句
何颉之（宋代）

身到瀛洲须命好，官称庚氏莫言卑。
蜡梅一首赠赵景贶（〔一题：次履常蜡梅韵。
苏轼（宋代）

天工点酥作梅花，此有蜡梅禅老家。
蜜蜂采花作黄蜡，取蜡为花亦其物。
天工变化谁得知，我亦儿嬉作小诗。
君不见万松岭上黄千叶，玉蕊檀心两奇绝。
醉中不觉度千山，夜闻梅香失醉眠。
归来却梦寻花去，梦里花仙觅奇句。
此间风物属诗人，我老不饮当付君。
君行适吴我适越，笑指西湖作衣钵。
岁莫和刚父杂诗四首 其一
赵孟頫（元代）

穷阴结严寒，玄景閟微阳。兰萧同憔悴，隐恻我中肠。

美人弹玉琴，继之歌清商。弦急声未巳，知子意独长。

阳春时未至，此曲徒悲伤。
次韵追和钱穆父内翰勰赵伯坚大卿令铄游颍湖
林季仲（宋代）

颍水如闻得月多，黄金万顷漾微波。
登临未送平生目，赓唱空传故老歌。
宦意请看头上雪，杯行且覆掌中荷。
吾乡亦有西湖好，舴艋相从意若何。
和王德和知县谒萧千岩韵二首
袁说友（宋代）

虚名误壮夫，黄金变颜色。
谁欤帛米谋，困此刍狗迹。
安和一榻上，精神余笔力。
我欲造之深，剧谈忘漏刻。
劳歌
张耒（宋代）

暑天三月元无雨，云头不合惟飞土。
深堂无人午睡余，欲动身先汗如雨。
忽怜长街负重民，筋骸长彀十石弩。
半衲遮背是生涯，以力受金饱儿女。
人家牛马系高木，惟恐牛躯犯炎酷。
天工作民良久艰，谁知不如牛马福。
题海昌安国寺
苏舜元（宋代）

书堂三月初三日，絮扑纱窗燕拂檐。
莲子数杯赏泠酒，柘枝一曲试新衫。
阶临池面胜看镜。屋映花丛当下簾。
谁倚南楼指新月，玉鉤素手两纤纤。
千秋岁
李之仪（宋代）

休嗟磨折。看取罗巾血。殷勤且话经年别。庭花番怅望，檐雨同呜咽。明半灭。灯光夜夜多如月。

无复伤离缺。共保冰霜洁。不断梦，从今歇。收回书上絮，解尽眉头结。犹未绝。金徽泛处应能雪。
天柱峰
蔡戡（宋代）

壁立千峰紫浮，一峰直上更孤遒。
世间有花擎天柱，何用人怀杞国忧。
晚兴
陈师道（宋代）

去国犹能别，逢人始欲愁。
不干遮极目，自是怯回头。
布网收渔槮，连筒下钓钩。
谁初教鲜食，泽竭未能休。
游鼓山登大顶峰
黄干（宋代）

登山如学道，可进不可已。悬崖更千仞，壮志须万里。

平生石鼓怀，独酌灵源水。峨峨大顶峰，欲往辄中止。

今朝复何朝，击楫渡清泚。好风从西来，缥渺吹游子。

褰褰涉危巅，万象得俯视。东南际大海，日月旋磨蚁。

烟云隔洲渚，历历犹可指。城中十万家，嚣杂不到耳。

郊原与廛市，琐碎如聚米。同来皆良俦，得酒共欢喜。

深林更叫啸，磐石恣徙倚。摩挲陈公碑，岁月为我纪。

更持末后句，归以铭吾几。
和人观木戏
李复（宋代）

百尺高竿巧捷身，竿头立定斗尖新。
更呈失脚翻身样，平地旁观亦损神。
送崔融
戴叔伦（唐代）

王者应无敌，天兵动远征。建牙连朔漠，飞骑入胡城。

夜月边尘影，秋风陇水声。陈琳能草檄，含笑出长平。
古风谢汪都讲示惜惜吟
刘弇（宋代）

番阳先生万人敌，少来翻书始成癖。风前白眼望青天，笑捉短成吟惜惜。

地祇关铁掣临贺，天家宝场正中划。万空扶坎觅坤苗，凿尽顽阴冶清液。

锲磨镵铝归高手，养水工夫价连璧。别斲圆虚费钴鉧，粉白黛绿低真色。

传看代北青氍毹，一泓几动春消息。无论丞相戒扑满，先许司空炽然石。

楚萍赫赤浪传甘，秦缶模糊徒荐客。由来此秘似未睹，琐琐搔爬嗤美炙。

先生早茂椿松姿，道韵仙风方日逼。胡麻青䭀饭调饥，夜榻抱弓跧七尺。

粉闱聊当襆被游，赍携不靳胡奴力。大鼾酣酣动蛰雷，霜飙涩尽铜壶滴。

青螺仙女暮成炊，绿竹夫人寒卧壁。兴来活笔卷天潢，南国小巫阴褫魄。

悠悠万物何亲疏，新故终缘世情隔。夏裘秋箑竟谁负，寝庙偃溲转身易。

昨布东皇九十春，融冶一番浮绮席。莫学长檠换短檠，惜惜鸱夷两抛掷。
浯溪
潘大临（宋代）

公泛浯溪春水船，系帆啼鸟青崖边。次山作颂今几年，当时治乱春风前。

明皇聪明真晚谬，乾坤付与哥奴手。骨肉何伤九庙焚，蜀山骑驴不回首。

天下宁知再有唐，皇帝紫袍迎上皇。神器苍忙吾敢惜，儿不终孝听五郎。

父子几何不豺虎，君臣宁能责胡虏。南内凄凉谁得知，人间称家作端午。

平生不识颜真卿，去年不答高将军。老来读碑泪横臆，公诗与碑当共行。

不赏边功宁有许，不杀奉皇犹敢语。雨淋日炙字未讹，千秋万岁所鉴多。
纪连守植道傍木
郑侠（宋代）

道除木，夹道参参如合屋。
种之毫末成合抱，太守慈仁辅生育。
古来善政盖有数，道路开通亦其目。
芟除翳秽平险阻，坚固桥梁便舻舳。
何为万柯随曲直，化此长龙被崖谷。
由吾太守爱民深，孜孜利民惟不足。
以为烈日长道难，加兹岭外炎暑酷。
黄茅郁蒸之烈气，重岚固结之浓毒。
不得清阴萦且纡，何处憩息而踯躅。
令如源泉下斯行，长原玉山秀可掬。
桐榕枫随报遇，惟其茂密佳荫速。
何公之心父母心，后人当如子孙续。
勿剪勿拜勿拗斸，蠹朽便可添新绿。
咏鱼篮观音
释朋（宋代）

徒整春风两鬓垂，子规啼遍落花枝。
龙门上客家家是，锦鲤提来卖与谁。
题南浦新秋册送楚医高子佩归省
邓云霄（明代）

肘后悬壶出楚畿，行寻灵药报春晖。曾过庐岳观仙杏，又向罗浮振羽衣。

秋色乍听孤雁度，乡心有逐片云飞。登堂何物供瑶席，携得苏家橘子归。
赠魏承事二绝 其一
吕本中（宋代）

雨涨溪浑欲断桥，水乡风物转萧条。烦君下笔留春住，令我寒窗不寂寥。
瓮池
陆游（宋代）

薶瓮东阶下，滟滟一石水。买鱼畜其间，鱍鱍三十尾。

力微思及物，为惠止于此。无风水不摇，得志鱼自喜。

涵泳藻与蒲，永不畏刀几。饭罢时来观，相娱从此始。
代上折枢彦质生朝二首
张元干（宋代）

秋水为神吉梦随，上公冠佩俨朝仪。
风云感遇千龄会，日月依朝四海知。
笔阵词锋明藻色，龙韬豹略系安危。
顽金从此归炉锤，岁岁门阑献寿诗。
中元日登越王台望海南 其二
曾丰（宋代）

乙巳中元日，乾坤半月秋。危台掀突兀，老头搅飕飗。

北客眼生处，南方天尽头。海槎乘兴去，咫尺是瀛洲。
送日新之池州即席时苏庭藻行方一日庭藻所居名竹堂而梅室日新自号也日新求予旧诗事冗未暇写
周孚（宋代）

衰老何萧索，亲朋半别离。未终梅室语，已赋竹堂诗。

恶况吾方剧，来书子勿迟。寒藤绾蛇蚓，相记待他时。
春怀故园
柳宗元（唐代）

九扈鸣已晚，楚乡农事春。悠悠故池水，空待灌园人。
和杨公济钱塘西湖百题 其十二 宝云庵
郭祥正（宋代）

有客学无心，庵云结宝阴。松风深夜起，时作老龙吟。
题江碧岑女史龙女抱经图 其一
张因（宋代）

珠帘不卷坐焚香，小字维摩病合当。要识多才天亦忌，莲台只合拜医王。
清明呈馆中诸公
高启（明代）

新烟着柳禁垣斜，杏酪分香俗共夸。
白下有山皆绕郭，清明无共不思家。
卞侯墓下迷芳草，卢女门前映落花。
喜得故人同待诏，拟沽春酒醉京华。
再和同寅潘应昌游钟山韵三首 其二
黄仲昭（明代）

帝业天开形势壮，望中濯濯著威灵。山连吴楚周遭绕，江发岷威迤逦经。

夷夏有归供职贡，犬羊无地肆膻腥。千年王气今全盛，累洽重熙奠八溟。
曾叔谦哀辞
杨万里（宋代）

岁绍兴之壬午兮，余负丞于零陵。汩夫君之南征兮，临二松之寒厅。

闻跫然于逃虚兮，辞未接而情亲。分一日之光景兮，载鸱夷乎吾与行。

沛吾击其兰桡兮，乱湘江以扬舲。维余笮于愚溪兮，叩柳子之柴荆。

陟西山以茹芳兮，降钴鉧以漱泠。风吹衣以拂云兮，举手揽乎南斗之星。

君与我其俱醉兮，夜解手于丘亭。余未几而北归兮，君忽返乎铭旌。

曾合离之俛仰兮，奄古今乎死生。羌夫君之渊伟兮，允江山之载英。

蔚豫章之离奇兮，森楩梓其峥嵘。自拱把而培溉兮，俟百围乎千寻。

崒雪山与冰谷兮，凛霜影而雨声。细犹堪于薄栌兮，岂大者之不可杗。

仰神皋于太紫兮，矩厚载而规圜。清屹建章以亘明光兮，连蕙草与兰林。

诏班尔以骏奔兮，旁搜岩崖之欹倾。缔皇居及帝室兮，将涓休乎落吾成。

蹇栋干槁乾于空山兮，匠不获以督绳。纷后皇之揠材兮，壑何幽之不徵。

喟一撷而万捐兮，夫孰有遭而无营。君方舍斯世而去之兮，岂达欣而穷憎。

耿精爽之未泯兮，嗤彼啄腐而吞腥。裁斯文以寄哀兮，聊复写久要平生之情。
次韵昌父十首 其七
韩淲（宋代）

山回溪净气尤清，落水声中反独荣。日照月移俱可玩，株株根畔古苔生。
偈颂三十六首
释如珙（宋代）

五台山上云蒸饭，佛殿阶前狗尿天。
刹竿头上剪{左饣右追}子，三个猢狲夜箕钱。
送程三水天翼内擢
陈恭尹（清代）

操存不改旧书生，几载官衙饭菜羹。小郭自临三水上，十州同识独清名。

俸钱每用填民歉，坐舫时因送客行。我从能言言不尽，口碑先已到神京。
过郡城北口号
林占梅（清代）

日斜閒步屧，郭外偶经过。废冢无翁仲，空山遍女萝。

牛羊看卧起，樵牧听讴歌。故址模糊甚，神伤吊古何。
有虎
释居简（宋代）

悠悠天壤间，务各得其所。兽蹄交鸟迹，尧忧填肺腑。

伟哉神禹交，明德迈前古。九畴既定位，万生斯按堵。

奔驰服牛马，飞潜适鳞羽。虎豹嗜残暴，山林托深阻。

云胡不奠居，出辄啸当路。昨来东家妪，云汝三瞰户。

西邻竞相告，丰豕娄攘取。行苇既践履，生理靡繁橆。

田野日搔动，老羸困病窭。遂使扊扅歌，不待黄昏𢾅。

唐虞全盛时，四凶怒如汝。赫然雷霆奋，四罪同一举。

彼无罪汝意，汝特犯其怒。商监犹未远，与汝凶孰愈。

蝮遭愚溪宥，鳄避昌黎去。大信及豚鱼，二子吾所与。

彼暴化为仁，汝仁亦其伍。犹来仁暴心，不隔毫发许。

度河速迁徙，负嵎毋跋扈。况今属多事，诛求猛于汝。

两雄不俱立，孤踪曷足怙。勿谓三家市，智勇未易数。

智者有馀怒，勇者有馀贾。排云叫阊阖，长歌捎林莽。

四聪若旁达，百揆必鼓舞。毒机发必中，万悔竟何补。

丁宁不汝欺，盍亦听吾语。苟如不我听，是不听尧禹。
训世孝弟诗十首 其一
邵雍（宋代）

子孝亲兮弟敬哥，训贤妯娌事翁婆。好遵孟母三迁教，须读张翁百忍歌。

孝友睦姻兼任恤，智仁圣义与中和。当时曾子同杨博，子孝亲兮弟敬哥。
镜林秋兴 其三
李良柱（明代）

三秋凋玉露，一叶下银床。把菊怜同气，看云总异乡。

敲诗嫌韵险，射覆引杯长。砧杵催残月，斜辉没女墙。
王暖村慧则兄同赴梁王顾观梅之约予拟偕行不果别后有怀
释今帾（明代）

美人家住木湾西，十里梅开雪作堤。花骨频年劳寄梦，诗肠今日断分携。

舟行东浦迎香暗，路接罗浮隔岸迷。苦忆参横寒月下，输君吹笛过前溪。
春游吟
吴沆（宋代）

鸟语烟光裹，人行草色中。
池边忽分散，花下复相逢。
颂古七首
释道谦（宋代）

华岳三峰翠插天，上头无路可跻攀。
不知谁有神仙手，折取峰头十丈莲。
晚寒（晚一作暝）
白居易（唐代）

急景流如箭，凄风利似刀。暝催鸡翅敛，寒束树枝高。

缩水浓和酒，加绵厚絮袍。可怜冬计毕，暖卧醉陶陶。
夜明帘
吴希贤（明代）

合浦珍珠光照夜，结为帘幕价连城。玉钩不上黄昏后，十二琼楼月倍明。
书润臣诗集后
许宗衡（清代）

江汉家何在，燕山落日悬。诗情憎老大，归梦阻林泉。

吏隐中书省，愁心上水船。年来共酬唱，掩卷各凄然。
马诗二十三首
李贺（唐代）

龙脊贴连钱，银蹄白踏烟。
无人织锦韂，谁为铸金鞭。

腊月草根甜，天街雪似盐。
未知口硬软，先拟蒺藜衔。

忽忆周天子，驱车上玉山。
鸣驺辞凤苑，赤骥最承恩。

此马非凡马，房星本是星。
向前敲瘦骨，犹自带铜声。

大漠沙如雪，燕山月似钩。
何当金络脑，快走踏清秋。

饥卧骨查牙，粗毛刺破花。
鬣焦珠色落，发断锯长麻。

西母酒将阑，东王饭已干。
君王若燕去，谁为拽车辕？

赤兔无人用，当须吕布骑。
吾闻果下马，羁策任蛮儿。

飂叔去匆匆，如今不豢龙。
夜来霜压栈，骏骨折西风。

催榜渡乌江，神骓泣向风。
君王今解剑，何处逐英雄？

内马赐宫人，银鞯刺麒麟。
午时盐坂上，蹭蹬溘风尘。

批竹初攒耳，桃花未上身。
他时须搅阵，牵去借将军。

宝玦谁家子，长闻侠骨香。
堆金买骏骨，将送楚襄王。

香幞赭罗新，盘龙蹙蹬鳞。
回看南陌上，谁道不逢春？

不从桓公猎，何能伏虎威？
一朝沟陇出，看取拂云飞。

唐剑斩隋公，拳毛属太宗。
莫嫌金甲重，且去捉颴风。

白铁锉青禾，砧间落细莎。
世人怜小颈，金埒畏长牙。

伯乐向前看，旋毛在腹间。
只今掊白草，何日蓦青山？

萧寺驮经马，元从竺国来。
空知有善相，不解走章台。

重围如燕尾，宝剑似鱼肠。
欲求千里脚，先采眼中光。

暂系腾黄马，仙人上彩楼。
须鞭玉勒吏，何事谪高州？

汉血到王家，随鸾撼玉珂。
少君骑海上，人见是青骡。

武帝爱神仙，烧金得紫烟。
厩中皆肉马，不解上青天。
杂咏下 猿
洪适（宋代）

掷果心频喜，攀条臂暗通。有怀清远峡，云断玉环空。
送李处士南归
郑獬（宋代）

驾车跨马声嘈嘈，长剑阔佩横满朝。
尘埃走趋颜发老，先生久客得无劳。
夜来气味有秋色，归心闹与秋风高。
揭竿跨浪好归去，扁舟烂醉眠云涛。
大小不能荐天子，遗诗有意徒哓哓。
偶题二首 其一
来鹏（唐代）

近来灵鹊语何疏，独凭栏干恨有殊。一夜绿荷霜剪破，赚他秋雨不成珠。
送弟云霓北归 其三
殷云霄（明代）

分离胡山阴，飞雨洒征衣。靡靡万里途，念子复当归。

逝言为谁感，居情实自违。游子身尚强，得以慰庭闱。
早发京口舟中
华镇（宋代）

解维去北固，挂席指西湘。秋江迥以朗，物色见毫芒。

篷窗列远岫，天际插连樯。鸥鹭簇寒沙，蒹葭肃初霜。

千里伊此始，扁舟前路长。路长念行迟，家远情难忘。

回首东南引，朝阳汎沧凉。稽山不可见，况复梓与桑。

日月无停晷，星汉迭回光。人生天宇间，安得恋故乡。

徒劳非所愿，薄言奉高堂。念昔楚与越，相望若参商。

山川有分守，出入多讥防。道泰共家国，路夷辟关梁。

勉从四方事，及此筋力强。羁宦真飞蓬，飘飖随风翔。

远近不自我，东西竟何常。君子贵知命，世路各有方。
次韵李校书贺张部门除寺簿诗
项安世（宋代）

酷爱陶元亮，生憎庾子山。
杯中今兀兀，镜里昔斑斑。
愿子飞腾速，容予浩荡閒。
他时江海上，莫遣尺书悭。
芗林五十咏·过花桥
杨万里（宋代）

北垞通南埭，前花映後花。
雨多桥板断，折碎两涯霞。
赋得芝兰玉树谢养元老郎君泮游
黄公辅（明代）

善果培根厚，繁枝浥露溥。庭垂阴是杏，阶馥树为兰。

风神通楚畹，韵致映琅玕。淡质英初放，异香向日攒。
次詶姜仲文
董其昌（明代）

南徐曾接采真游，尊酒空江落木稠。共我五湖分半席，怀人一木抵三秋。

龙门忽枉山藏副，鸿宝能开泽畔愁。见说人豪犹好在，未容馀子漫登楼。
奉和御制上巳日赐宴二首 其一
余深（宋代）

晴日氛暄埽，都人祓禊初。湛恩施雨露，清宴集冠裾。

风织波纹细，晴牵柳线舒。太平多盛事，恩许乐于胥。
醉中信笔作四绝句既成惧观者不知野人本心也
陆游（宋代）

麦野桑村有酒徒，过门相觅醉相扶。
朱门日日教歌舞，也有侬家此乐无？
登摄山最高峰
张琦（明代）

初疑天际峰，鸟飞不可度。石磴几盘旋，忽到绝顶处。

渐觉远村低，微茫隐烟树。长江拍云来，欲挟众山去。

上方犹夕阳，干林黯将暮。立久薄寒生，客衣湿云雾。

我生幸何如，得投灵境住。心静闻天香，超然发深悟。
赋得养亲惟小园为吴绮园题所居梅庄
屈大均（明代）

梅庄清绝处，两代养亲园。鸡黍多人客，莺花亦子孙。

贤兄凤池去，令弟鹿门存。出处皆慈孝，家人无间言。
次友人书怀 其一
张元干（宋代）

此生无意入修门，粗饱鸡豚短褐温。卜筑几椽临水屋，经营数亩傍山园。

酒杯剩喜故人饮，书帙能遮老眼昏。身世颇同猿择木，功名谁问鹤乘轩。
沧州
张深（宋代）

卫水奔流绕郭浑，绵绵古道向津门。马前残烧何王冢，雁外孤烟近海村。

沧酒三年经再挹，铁狮百战不双存。此间旧有开元寺，独立摩挲夕照痕。
杂曲歌辞。昔昔盐。采桑秦氏女
赵嘏（唐代）

南陌采桑出，谁知妾姓秦。独怜倾国貌，不负早莺春。

珠履荡花湿，龙钩折桂新。使君那驻马，自有侍中人。
寄献梓橦山侯侍御
黄滔（唐代）

汉宫行庙略，簪笏落民间。直道三湘水，高情四皓山。

赐衣僧脱三，奏表主批还。地得松萝坞，泉通雨雪湾。

东门添故事，南省缺新班。片石秋从露，幽窗夜不关。

梦馀蟾隐映，吟次鸟绵蛮。可惜相如作，当时事悉闲。
行香子
蔡伸（宋代）

珠露初零。天宇澄明。正闲阶、皎月亭亭。更阑人静，烟敛风清。更井边桐，一叶叶，做秋声。

斗帐鸾屏。翠被华茵。梦回时、酒力初醒。绿云堆枕，红玉生春。且打叠起，龙牙簟，竹夫人。
送客至无相兰若归过慈云岭小憩崇寿寺书所见十首 其七
张镃（宋代）

支径坡陀竹最多，箨龙才起更成窠。穿岚触翠坳塘出，一片香来得嫩荷。
句
释希昼（宋代）

漱齿冰溪远，闻蝉雪屋深。
咏史上·孔子
陈普（宋代）

绝粮之愠鲜知德，浮海之喜无取材。
子思孟轲缘底事，列之舜禹与颜回。
和武公望催梅三首
廖行之（宋代）

丝丝弱柳犹迎岁，点点飞霙亦饯年。
可是清高厌纷竞，百花那许著鞭先。
洞仙歌（代寿李尉儒人）
翁溪园（宋代）

几番梅雨，蒲风过、端阳後。细数月轮，犹待双蓂秀。戏彩华堂宴，设帨朱门右。酌金荷，争献寿。蟠桃新熟，阿母齐长久。

一门奋建，攀桂客、无双手。好事来春在，杏苑联蓝绶。应继琼林董，却胜燕山窦。夸盛事、真罕有。金花封诰，管取重重受。
采薇
佚名（先秦）

采薇采薇，薇亦作止。曰归曰归，岁亦莫止。 靡室靡家，猃狁之故。不遑启居，猃狁之故。
采薇采薇，薇亦柔止。曰归曰归，心亦忧止。 忧心烈烈，载饥载渴。我戍未定，靡使归聘。
采薇采薇，薇亦刚止。曰归曰归，岁亦阳止。 王事靡盬，不遑启处。忧心孔疚，我行不来！
彼尔维何？维常之华。彼路斯何？君子之车。 戎车既驾，四牡业业。岂敢定居？一月三捷。
驾彼四牡，四牡骙骙。君子所依，小人所腓。 四牡翼翼，象弭鱼服。岂不日戒？猃狁孔棘！
昔我往矣，杨柳依依。今我来思，雨雪霏霏。 行道迟迟，载渴载饥。我心伤悲，莫知我哀！
山居杂诗九十首
曹勋（宋代）

吾年将八十，历践何足数。
义不惜骸骨，愧无罔君父。
挂冠复挂冠，求去再求去。
至原诚遂心，燕笑乐畎亩。
天津桥
石逢龙（宋代）

下马过天津，听传禁漏频。
惟怜一桥月，曾照六朝人。
金制剥门字，红飞粉壁尘。
中官来宿内，因问帝乡亲。
暑退
姜特立（宋代）

归卧林间十二春，心安日日是良辰。家居佛界清凉国，人住仙宫自在身。

无事入山寻阮客，有时击壤助尧民。虽无高行追先隐，毕究田园乐亦真。
书室明暖终日婆娑其间倦则扶杖至小园戏作长
陆游（宋代）

放翁老手竟超然，俗子何由与作缘？百榼旧曾夸席地，一窗今复幻壶天。
梦回橙在屏风曲，雨霁梅迎拄杖前。
吾忧吾庐得安卧，笑人思颍忆平泉。
冬日显宁偶书二首 其二
释德洪（宋代）

礼法日荒芜，坦率日增益。唯馀枯藤枝，起坐不相失。

山枕孤云枯，林寒倦鸟集。爱此亦题诗，钝涩见才力。

乃知衰老来，全殊少年日。劳生知几何，万事枯叹息。

鈯斧好濯磨，当就阿谁乞。
后出塞
林希逸（宋代）

紫金山前数尺雪，三十六洲明似月。夜来冲突人不知，但见官军刀带血。
房村道中会尚书潘公治河赋赠
王弘诲（明代）

徵诏三传湿紫泥，洪河千里奠金堤。儆当洚水逢沧水，功拟玄圭陋白圭。

忧国岂知潘鬓改，济川疑傍传舟栖。河渠书就劳相寄，回首台端望不迷。
赠粉鼻
陆游（宋代）

连夕狸奴磔鼠频，怒髯噀血护残囷。
问渠何似朱门里，日饱鱼餐睡锦茵？
余用十字为座右铭因足成一首
胡仲弓（宋代）

不贪以为宝，持戒如护珠。
暮夜金可纳，鬼神不可诬。
男儿重气义，何物分锱铢。
渴饮盗泉人，靡靡真凡夫。
北窗怀友
陆游（宋代）

中年妄意慕轲雄，白首终希尺寸功。
落落要居流俗外，兢兢恐堕异端中。
仰天俯地犹多媿，饭豆羹藜已过丰。
幸有北窗堪讲学，故交零落与谁同？
次韵朱承事题丹邱
左纬（宋代）

白云城郭照通衢，未怕云烟属五湖。万叠暮山屏自展，一江春水练初铺。

输他夫子供吟笔，没个闲人与画图。子晋玉箫声已断，不知笙鹤更来无。
夏日二首 其二
朱熹（宋代）

季夏园木暗，窗户贮清阴。长风一掩苒，众绿何萧椮。

玩此消永昼，泠然涤幽襟。俯仰无所为，聊复得此心。
竹
张耒（宋代）

自吾居山中，默默无与欢。
朝晡谁相对，赖此青琅玕。
堂东一亩池，远分西涧泉。
萧萧一万竿，结根护池壖。
婉婉翠凤凰，舞风照清澜。
微飙自天来，新佩鸣已喧。
王子骨已朽，后来岂有贤。
谅非聋与盲，敢慢回与骞。
灌溉养春茁，芟除去其繁。
终日淡相对，俗车无至门。
读宛陵先生诗
陆游（宋代）

李杜不复作，梅公真壮哉！岂惟凡骨换，要是顶门开。
锻链无遗力，渊源有自来。
平生解牛手，余刃独恢恢。
于塞北春日思归
陈子良（唐代）

我家吴会青山远，他乡关塞白云深。为许羁愁长下泪，那堪春色更伤心。

惊鸟屡飞恒失侣，落花一去不归林。如何此日嗟迟暮，悲来还作白头吟。
望海潮（四之一）
秦观（宋代）

星分牛斗，疆连淮海，扬州万井提封。花发路香，莺啼人起，珠帘提里东风。豪俊气如虹。曳照春金紫，飞盖相从。巷入垂杨，画桥南北翠烟中。

追思故国繁雄。有迷楼挂斗，月观横空。纹锦制帆，明珠溅雨，宁论爵马鱼龙。往事逐孤鸿。但乱云流水，萦带离宫。最好挥毫万字，一饮拚千钟。
清晖茅亭
苏颂（宋代）

山僧构亭山之麓，旋结茅蓬架园竹。
千年岩树怪枝虬，十亩龙池春水绿。
间移宾榻向松轩，一坐清风香馥郁。
谁为潄石枕流人，老此优游避喧俗。
雨后十小绝以一雨洗残暑万家生早凉为韵
章甫（宋代）

梦作吴淞去，脍鲈擣香橙。
道逢湖海人，欢宴如平生。
宝剑篇赠外
陆观莲（清代）

吁咄哉，荆卿剑术既不成，虽有宝剑徒空名。千年黯黯闭秋水，双匣渺渺埋龙精。

狐狸夜鸣风雨恶，蛟螭昼舞波涛惊。我持此剑若明月，众星朗朗随其行。

又持此剑若白日，群妖退走欃枪平。欃枪平，众星没，送君赠君君莫惑。

古来遇合自有时，神物出处当知之。
风瑟联句
梅尧臣（宋代）

窍竹漏天风，张弦拟峄桐。
佳名从此得，妙响未曾穷。
夜静危台上，人闲皎月中。
依依听不足，秋露满兰丛。
过鞋山
胡奎（元代）

一弯弓影落晴湖，不见湖边大小姑。大姑化石心不转，小姑已嫁彭郎夫。
金刚随机无尽颂·法会因由分第一
释印肃（宋代）

舍卫多精舍，常光非昼夜。
波斯拥出世，摩敢不知价。
玉胡蝶（王忠州家席上作）
陆游（宋代）

倦客平生行处，坠鞭京洛，解佩潇湘。此夕何年，来赋宋玉高唐。绣帘开、香尘乍起，莲步稳、银烛分行。暗端相。燕羞莺妒，蝶绕蜂忙。

难忘。芳樽频劝，峭寒新退，玉漏犹长。几许幽情，只愁歌罢月侵廊。欲归时、司空笑问，微近处、丞相嗔狂。断人肠。假饶相送，上马何妨。
次韵常元明见寄三首 其一
周紫芝（宋代）

月明惊鹊未安巢，生事如僧止一包。但得有门容看竹，不知何地可分茅。

愁来漫载盈鸱酒，老去难穿中鹄髇。独有诗缘难洗尽，强随春鸟作啁嘲。
先天易吟三十首
方回（元代）

钟律及星历，军师兼井田。
方圆两图在，万古立鳌天。
敔山双林庵
徐尚德（明代）

金镫敛微光，欹枕睡方熟。梦游仙女台，风涛满云谷。

手指苍精仙，身骑雪色鹿。烟开石壁青，袖拂松梢绿。

仙姬杳无踪，钟晓回梦速。
颂古五十七首 其四十
释道昌（宋代）

迅雷不及掩耳，下桩要在急水。水深桩脚若长，耳畔雷声四起。

拈起拄杖为他中下，上上人来放过不打。秦人一入桃花源，子孙千世为神仙。
偈颂六十五首 其十三
释普济（宋代）

冬至前后，沙飞石走。佛祖潜踪，寸铁在手。
金顶寺赠僧能意二首
丘逢甲（清代）

但有名僧山便灵，宝通禅派未凋零。诸天花雨蒲团坐，大海潮音贝叶经。

古寺寻碑金顶冷，空岩说法石头听。重来看卓泉边锡，云掩寒关佛火青。
隔浦莲（荷花）
史达祖（宋代）

洛神一醉未醒。俯鉴窥红影。万绿森相卫，西风静、不放冷。侵晓绿梦稳。非尘境。棹月香千顷。锦机靓。

亭亭不语，多应嗔赋玉井。西湖游子，惯识雨愁烟恨。只恐吴娃暗折赠。耿耿。柔丝容易萦损。
海上杂诗 其二
陶育（清代）

中原地产富茶桑，横海楼船载出洋。岂是外夷真懵懂，甘将珍异换寻常。
月夜叹五首 其二
王廷陈（明代）

明月岁如此，青枫再改颜。故山有丛桂，怅望几时攀。
和范元作五绝
胡寅（宋代）

挟策博塞殊，愚智相千万。
反躬诚且乐，此事要早办。
【越调】柳营曲　范蠡
未知作者（元代）

一叶舟，五湖游，闹垓垓不如归去休。红蓼滩头，白鹭沙鸥，正值着明月洞
庭秋。进西施一捻风流，起吴越两处冤仇。趁西风闲袖手，重整理钓鱼钩。看，
一江春水向东流。　子陵
达圣颜，布衣间，中兴暗宣三四番。列在朝班，故友相看，他道是名利不如
闲。
脱乌靴弃却罗衤阑，披羊裘执定纶竿。钓苍烟七里滩，耕白云富春山。强如
宰相五更寒。　李白
捧砚底娇，脱靴的焦，调羹的帝王空懊恼。玉带金貂，宫锦仙袍，常则是春
色宴蟠桃。赫蛮书醉墨云飘，秦楼月诗酒风骚。鲍参军般俊逸，庾开府似清高，
沉醉也，把明月水中捞。　风月担
倚仗他性儿谦，鲍儿甜，曲弓弓半弯罗袜纤。统镘情タ，爱钱娘严，少不得
即里渐里病厌厌。后来肉膘胶大虫翼难粘，葛钩子野味儿难签。火烧残桑木剑，
水湿破纸糊欠，自砍得风月担儿尖。
驼汉精，陷人坑，纸汤瓶撞着空藏瓶。可怜苏卿，不识双生，把泰行山错认
做豫章城。
谎郎君引着火穷兵，呆贱人劫着空营。达达搜无四两，罟罟翅赤零丁，舍性
命将风月担儿争。
李亚仙，郑元和，风流的古今谁似他？相会情多，一见脾和，却撞着个能狡
狯的母阎罗。倒施计搬尽他家火，后来卑田院乞化为活。舆车前唱挽歌，冻的来
打孩歌，再谁将风月担儿拖！
花月妆，绮罗香，思量到头都是谎。多病襄王，窈窕情娘，如今烟水两茫茫。
分飞了锦帐鸾凰，拆散了金殿鸳鸯。不是咱情分寡，说着他说儿长，我磨擦
的条风月担儿光。
花共酒，几时休？惜花人近新来权袖手。舞态歌喉，燕侣莺俦，我无语懒凝
眸。
勤儿每正鼓脑争头，头喧呼谢馆秦楼。保儿心雄纠纠，撅丁脸冷掐飕，且将
我这风月担儿收。
沉默默，冷丁丁，绿豆石磨儿不甚轻。自己曾评，秤儿上曾称，端的一分钞
一分情。丽春园惯战的双生，豫章城豹子苏卿。新油来的红闷棍，恰掘下的陷人
坑，谁将这风月担儿争？
桃脸艳，柳腰纤，窄弓弓半弯罗袜尖。眼角眉尖，意顺情タ，且是可意娘鲍
儿甜。虚飘飘胡厮揪ㄎ，实丕丕响钞精蟾。罢字儿心上有，嫁字儿口头占，再
谁将风月担儿拈？　题章宗出猎
白海青，皂笼鹰，鸦鹘兔鹘相间行。细犬金铃，白马红缨，前后御林兵。喊
嘶嘶飞战马蹄轻，雄纠纠御驾亲征。厮琅琅环辔响，吉丁铛镫敲鸣，呀剌剌齐和
凯歌行。
红锦衣，皂雕旗，银盘也似脸儿打着练捶。鹰犬相随，鞍马如飞，排列的雁
行齐。围子首凤翅金盔，御林军箭插金钅比。剔溜秃鲁说体例，亦溜兀剌笑微微，
呀剌剌齐和凯歌回。　晋王出寨
打着一面云月旗，厌的转山坡。立唐朝功劳全是我。他铁马金戈，打着骆驼，
一火闹和朵。众儿郎五百余多，簇捧着个酒沙陀。众番官齐打手，众侍女捧金
波，呀剌剌齐和〔太平歌〕。
他为我，我因他，不图志诚图甚么？陪酒陪歌，受诨承科，引的人似风魔。
好姻缘不肯成合，业身已合受耽阁。别人家取快活，望夫石我如何？好也，真
个负心呵！
鸳帐里，梦初回，见狞神几尊恶像仪。手执金槌，鬼使跟随，打着面独脚皂
纛旗。犯由牌写得精细，疋先里拿下王魁。省会了陈殿直，李勉那厮也听者，奉
帝敕来斩你火负心贼！
便做道负桂英，直恁么海神灵，想当初嫁冯魁也曾不志诚。天地行言诚，海
誓山盟，可怎先走到豫章城？做的来失尽人情，画船儿干撇下双生。果然是有报
应，端的有灵神，疋头里先剐了哏苏卿。
小敲才恰做人，没拘束便胡行，东堂老劝着全不听。信人般弄，家私儿掀腾，
便似火上弄冬凌。都不到半载期程，担荆筐卖菜为生。逐朝忍冻饿，每日在破窑
中。再不见胡子传、柳隆卿。
有钱时唤小哥，无钱也失人情，好家私伴着些歹后生。卖弄他聪明，一哄的
胡行，踢气<毛求>养鹌鹑。解库中不想管生，包服内响钞精钞。但行处十数个，
花街里做郎君，则由他胡子传、柳隆卿。
暮雨收，楚天秋，看夕阳古冢堤畔头。伴哥又ㄐ搜，待打王留，扯碎布留。
沤麻坑斗摸泥鳅，见棠梨棒打鞭。偷甜瓜香喷喷，折酸枣醋留留，牧童儿归去
倒骑牛。
曹叔时见过索饯篇
陈深（宋代）

泄云蒙朝日，微雨沾庭除。
幽人掩财卧，门外无来车。
曹子别经岁，枉道过我庐。
谓余抱文艺，胡为守乡闾。
余日匪高尚，褊性涉世疏。
上奉白发亲，馀暇读我书。
岂知叔时甫，妙年美名誉。
词华烂絺绣，间学滋新畲。
奉子一卮酒，聊为谭斯须。
威凤翔高阁，逸骥腾云衢。
及时树远业，临事毋踟蹰。
和宣叔乞笋伽陀二颂
黄庭坚（宋代）

收夏筤，四月尾。
雨班班，雷虺虺。
茧栗幡，觳（觳殳換束）死。
数寺来，勤老子。
或遭骂，墙有耳。
菩萨蛮 春闺
王寂（南北朝）

回文锦字殷勤织。归鸿点破晴空碧。上尽最高楼。阑干曲曲愁。黄昏犹伫立。何处砧声急。强欲醉乌程。醒时月满庭。
过台城感旧
沈青箱（唐代）

六代旧山川，兴亡几百年。繁华今寂寞，朝市昔喧阗。

夜月琉璃水，春风卵色天。伤时与怀古，垂泪国门前。
再赋葺居三绝
苏辙（宋代）

南北高堂本富家，百年梁柱半欹斜。
略教扶起犹堪住，西望吾庐已自奢。
旧雨来 自度曲 客金陵雨中作
宋琬（清代）

曾记当年雨后，门前冠盖客，一何多。银烛西窗萤火乱，听枯荷。

何到睛时方去，湿鸣珂。今日雨声犹昨。萧条三径里，有谁过。

料得故人无疾病，却因何。只把天公埋怨，太滂沱。
次韵和江子我道中绝句七首
程俱（宋代）

云关深掩裂荷衣，却著青衫扈六飞。雁荡峰前瞻使节，一星还旁紫垣归。
寄别何运判德献移闽宪二首 其二
杨万里（宋代）

薄技工奚取，知音一已多。从公日几许，去我意如何。

梦里闽山月，吟边楚水波。门阑万珠履，更试岁寒柯。
病中别谭中丞
蒋节（清代）

不缘多累肯依人，典尽琴书始出门。黄独有粮聊可煮，白云如褐恐难温。

囊空易动穷途感，剑在宁忘国士恩。记否木兰堂上别，今年此别倍销魂。
和舅氏和仲游朱萝洞 其三
彭汝砺（宋代）

村北村南几往回，云中咫尺见崔嵬。今时不似维摩诘，指掌能移妙喜来。
空老和尚扇画行到水穷处坐看云起时属书其后 其一
王应华（明代）

水穷云起思悠悠，鹫岭云生山上头。一自明星曾起悟，至今阶级了无求。
邻寺遣兴三绝句 其一
李彭（宋代）

蛮花簟冷春气分，午醉醒寻野寺门。黄落远林供倚杖，却疑残照是朝暾。
同道通师之香林马上
贺铸（宋代）

冰霜节候迟，淮楚早春时。
白草风头急，黄云日脚垂。
鸟声投古戍，马力倦长陂。
吾有官箴畏，劳生尔浪为。
次韵林希喜赵少师概游杭
赵抃（宋代）

维岳生台辅，于时正典刑。我尝同政府，公早谢明廷。

官贵跻三少，身閒越八龄。所难惟寿算，岂易是康宁。

求旧心犹壮，寻幽足未停。宋都俄暂别，吴语喜重听。

宗契今逾厚，交情久可铭。摛辞工咏物，吐屑妙谈经。

岚色迎红旆，湖光动綵舲。游名多写壁，燕席旋张屏。

忽遇瀛洲客，新辞使者星。承恩来玉陛，涖事傍沙汀。

厌赏尘中景，思登野外亭。爱忘嘉意重，溢美雅章形。

叙远才超绝，搜奇思杳冥。道山宁久去，归路入云青。
入忠轩书院咏兰
丘葵（宋代）

阶庭暂托根，只与绿苔亲。
自少枝条分，不争花卉春。
轻寒青瘦硬，出槛紫鲜新。
风雨时吹洗，含芬待主人。
江神子·道心不与世心同
刘处玄（宋代）

道心不与世心同。悟知空。物尘容。物尘容。达理明真，应变自然通。憎爱是非俱不染，游福地，伴松峰。炼成鹤体碧霄中。任西东。访蓬宫。出了阴阳，仙寿永无穷。海变松枯真不朽，超三界，从仙翁。
肩吾生日三绝句 其一
魏了翁（宋代）

尚记联车入界头，廉安门外麦三秋。江山气度依前伟，简册功夫匪昔侔。
己未次广惠院
葛胜仲（宋代）

下若水沄沄，佛寺古邑西。开帆但五里，不到将噬脐。

怀古展清但，崇阁聊攀跻。法生有鼻祖，乐此山与溪。

自言孙子贤，兹地兴王基。霸主受九锡，二纪承梁齐。

空馀阳乌阜，石人卧荒蹊。绿满天随家，岩花伴幽栖。

留传杞菊堂，墨妙悬榱题。秀色有他岭，招寻更杖藜。

山林且放诞，边城多鼓鼙。
得初阳书报自湖李君物故诗以唁之
翁万达（明代）

友生遗吾南中报，道尔春明阙下归。洛水忍闻摧折早，海城翻下往来违。

书香有子应能继，岁晚亲朋日见稀。宝剑他年悬陇上，故人松柏几成围。
春从天上来 至元二十九年八月二十八日 天下
卢挚（元代）

姑射乘龙。与少＊行秋，佳气葱葱。九重天上，万岁声中。想见玉立神崧。更川妃微步，恰便似、户外昭容。建章宫。正鸡人唱晓，凤吹腾空。风流太平礼乐，是鼓腹康衢，白叟黄童。说向周公，声容文物，歌舞帝力神功。幸天公不禁，人间酒醉得西风。此心同。有黄河为带，江汉朝宗